Vrou wat onnie aanrand gaan appelleerItumeleng Letsepe. (Foto: ANA) Die 40-jarige vrou wat erken het dat sy ŉ laerskoolonderwyseres met ŉ sambreel aangerand het “om haar ŉ les te leer” is Maandag in die Mankwe-landdroshof in Mogwase, Noordwes, verlof tot appèl teen haar vonnis toegestaan. Itumeleng Lizbeth Letsepe is vroeër tot drie jaar tronkstraf gevonnis nadat sy Mpuseng Sepotokele (52), ŉ gr. 3-onderwyseres by Leema Primary School naby Sun City, op 22 Februarie vanjaar aangerand het. Letsepe het in haar aansoek om verlof tot appèl aangevoer die hof het nie tydens sy vonnisoplegging in ag geneem dat sy ŉ eerste oortreder is, dat sy skuldig gepleit het, dat sy na twee minderjarige kinders moet omsien en dat die hof geen bevel gemaak het oor wat met daardie twee kinders moet gebeur wanneer sy tronk toe gaan nie. Sy het aangevoer ŉ ander hof sal tot ŉ ander beslissing kom. Die hof het vroeër bevind Letsepe het die aanval op Sepotokele beplan en haar herhaaldelik oor haar kop en hande met ŉ sambreel aangerand toe sy die oggend by die skool opdaag. Sepotokele is in die voorval beseer en het onder meer oop wonde opgedoen. Letsepe se borgtog van R2 000 is verleng totdat haar appèlaansoek in die hooggeregshof in Mmabatho aangehoor kan word.